Továbbra is kómában a forint
Az euró jegyzése a szerda esti 313,52 forint után reggel hét órakor 313,73 forinton állt. Közben az euró is gyengült a dollárhoz képest.
Gyengült kissé a forint csütörtökre virradóra a nemzetközi devizakereskedelemben: az euró jegyzése a szerda esti 313,52 forint után reggel hét órakor 313,73 forinton állt.

A dollár jegyzése 234,47 forintról 234,77-re, a svájci franké 258,37-ről 258,66 forintra, a japán jené pedig 2,2878-ról 2,2887-re emelkedett az előző estiről csütörtök kora reggelre.

Az euró jegyzése kissé csökkent, 1,3370 dollárról 1,3363 dollárra.

Csütörtökön a devizaárfolyamok nagyjelentőségű makrogazdasági adatok tükrében alakulhatnak. Számos európai ország – közöttük az euróövezet gazdasági motorjának számító Németország – és a teljes euróövezet összesített előzetes második negyedévi GDP-növekedési adatait hozzák nyilvánosságra. Megjelenik az euróövezet júliusi fogyasztói árindexe is.

A forint és a régiós devizák árfolyamára külön is befolyással lehet a magyar mellett a cseh, a román, a szlovák, a lengyel és a bolgár második negyedévi GDP-növekedési adat közzététele.
árfolyam forintgyengülés svájci frank forint devizapiac forintárfolyam euró